**Junior válogatott fiú csapat**

**BESZÁMOLÓ**

**2017-2018**

**WJBCC 2018, Lohja**

**A válogatott junior fiú csapat tagjai:**

1, **Spiller Emilio**

2, **Kalocsay Dánie**l (szkip)

3, **Kovács Botond**

4, **Tatár Lőrinc** (vice szkip)

5. **Nagy Viktor**, tartalék

6. Tóth Dániel, kerettag

7. Szarvas Kristóf, kerettag (fizikai kondicionálás)

Stábtagok:

Edző: Sárdi Péter

Nyári kondicionális edző: Kiss Bálint

**1. FELKÉSZÜLÉS**:

- nyáron Kiss Bálint irányítása mellett több-kevesebb rendszerességgel edzettek a fiúk az ELTE sporttelepén. Elsősorban futás szerepelt a programban, az előző év futás edzéseinek a folytatása és továbbfejlesztése volt a cél. Ezt lényegében Kristóf valósította meg egyedül. A többiek különböző okokra hivatkozva elmaradtak a futóedzésekről.

Emilio és Kalocsay Dani egészségügyi okok miatt (mindketten igazolt módon). Viktor allergiája miatt az úszást választotta, Lőrinc kiújuló sérülése miatt maradt el.

Botond és Tóth Dani nem vettek részt a programban.

Bálint nagyon jó programot készített nekik, sajnálhatják, hogy lemaradtak róla.

Ettől függetlenül köszönet érte Bálintnak!

- augusztusban itthoni 3 napos intenzív edzőtábor, majd utána Kitzbüchelben verseny

- idén rendszeres heti edzések nem voltak, a fiúk a klubjaikban végezték el az edzésmunkát, a hangsúly a versenyeztetésre helyeződött át

- decemberben tartottunk közös edzéseket, összesen 5 alkalommal

**Versenyek:**

 - **Kitzbüchel, Euroturs Open**, a jó csapategység, motivált játékkal párosult. Végeredmény 6. hely. 5 mérkőzésből 4 győzelem. Kalocsay Dani bíztató szkippelésével, Botond fejezett be, Lőrinc nem volt velünk.

 - **Szezonnyitó Kupa, Kamaraerdő**, a tervnek megfelelően Nagy Viktor szkippelésével a csapat a 4. helyet érte el. 5 mérkőzésből 3-at nyertünk. Dani a Jégmadarakban szerepelt, Botond fejezett be és Lőrinc is velünk volt harmadikként.

 - **UTE kupa**, az egyik legváltozatosabb verseny volt a csapat szempontjából. Már ekkor készültünk a csapat összeállításában a cserékre. Viktor és Dani is szkippelt, Botond és Viktor váltotta egymást a negyedik helyen, Lőrinc stabil harmadik.. A csapat a második helyet szerezte meg.5 mérkőzés, 3 győzelem.

- **MKK**, idén első alkalommal a junior válogatott történetében a csapat válogatottként tudott indulni. Viktor volt a szkip (Dani a Jégmadarakban készült az EB-re), Botond volt a negyedik, Lőrinc továbbra is harmadik. Emilio itt second-ként játszott végig. Az első hétvége kiválóan sikerült, sajnos a folytatásban az élcsapatok ellen kevésbé ment jól. A vége 7. hely lett. Érezhetően a jó csapatok ellen nehézségeink voltak, kevésbé fértek bele a hibák.

 - **Prága EJCT**, Ismét Viktor a szkippünk (Dani az eb-n szerepelt). Jó kezdés, majd egy kritikus mérkőzés után a csapat életében lényeges változás áll be. Közös csapatmegbeszélésen Lőrincet tesszük meg befejezőnek, míg boti visszaáll harmadiknak. Ezután nagyon jó mérkőzés következik. Egy parádés meccs egy svéd élcsapat ellen, szoros, kiélezett küzdelemben épphogy vereség, majd egy imponáló győzelem a spanyol fiatalok ellen (mint ahogy kiderült, később negyedikek lettek a vb-n).

 **- Évzáró kupa**, itthoni verseny. Ismét sorainkat erősíti Kalocsay Dani, mint szkip. A csapat többnyire a vb-n tervezett összeállításban játszik. Lőrinc marad a befejező, Botond a harmadik, Viktorral cserélve. Dani a szkip, de Viktor is szerephez jut szkipként, Emilió a lead. Végül a második helyet szereztük meg, jó hangulatban, helyenként magabiztos játékkal.

**Összefoglalás:**

Idén a felkészülésünk minden eddigitől különbözött.

Közös edzéseket keveset tartottunk, azok is összetartás jellegű edzőtáborok voltak elsősorban. A megszokotthoz képest több versenyen vettünk részt. A versenyeken tudatosan variáltuk a csapat összeállítását, ezzel is készülve a vb-re. Botond családi tragédiája jelentősen befolyásolta a motivációját, ez komoly feladat elé állította a csapatot és edzőt egyaránt.

Kalocsay Dani a tornák jelentős részén nem vett részt a ffi eb-n való részvétele okán, így alkalom nyílt Viktor előtt a szkippelési tudásának elmélyítésére. A felkészülés során ebben remekül helyt állt. Dani eb szereplését támogattuk a közös keretből.

Lőrinc előlépett negyediknek, ezt szintén jól sikerült előkészíteni, az ősz folyamán fokozatosan egyre jelentősebb szerepeket kapott a különböző tornákon. Ezzel nagyon jó lehetőségünk nyílt Botond tehermentesítésére.

A felkészülésünk jól sikerült, a csapat önbizalommal telve utazott ki a vb-re.

A szülők az egész felkészülés alatt továbbra is rendkívüli támogatásban részesítették a csapatot, amelyért külön köszönet jár nekik!

**II. WJBCC 2017. január 3-10, Lohja**

**A válogatott junior fiú csapat tagjai a vb-n:**

1, **Spiller Emilio**

2, **Kalocsay Dánie**l (szkip)

3, **Kovács Botond**

4, **Tatár Lőrinc** (vice szkip)

5. **Nagy Viktor**, tartalék

Stábtagok:

Szövetségi edző: Sárdi Péter

Segítő a VB-n: Tóth Dániel

Külsős segítő: Nagy Zsolt

**Célkitűzés:**

A csoportmérkőzéseken túljutva a legjobb nyolc közé kerülni.

A csapat tagjai a tavalyi szezonvégi megbeszélésen 7 győzelem elérését tűzték ki célul az idei vb-re.

Ezt nem változtattuk meg a vb előtt. Hivatalos eredménykényszer nem volt rajtunk, tekintve az átlagéletkorunkat, amely továbbra is jelentősen fiatalabb a versenytársainknál, ugyanakkor mindenki szerette volna az eddigi rengeteg munkát eredményességben is viszontlátni.

**Mérkőzések:**

Az idei vb-re speciális tervvel készültünk. Az elmúlt évek, különösen a tavalyi év tapasztalatai azt mutatták, hogy technikailag utolértük a mezőnyt. Taktikai szempontból a rengeteg versenyzési tapasztalattal a hátunk mögött elméletileg nincs legyőzhetetlen ellenfél. Az egyetlen igazi kérdés az volt, hogy fizikailag és fejben hogyan bírjuk a sorozatterhelést, miközben várhatóan a tét is egyre növekedni fog, ahogy haladunk a versenyben előre.

Tavalyi nagyon erős tapasztalat, hogy a sorozatterhelés következtében a játékosok olyan mértékben elfáradnak, hogy az jelentősen és negatívan kihat a teljesítményükre, a döntő szituációkban hozott döntéseikre. Fizikálisan érdemben idén nem lettünk erősebbek.

Fentieket figyelembe véve azzal a szokatlan elhatározással vágtunk bele a versenybe - és erre már a felkészülési tornákon hangsúlyt helyeztünk -, hogy a játékosokat folyamatosan forgatjuk, azaz mindig lehetőséget adunk valakinek a pihenésre, hogy ő aztán újult erővel vesse bele magát a küzdelembe.

Erre több tényező adott lehetőséget:

* két kiváló szkip volt velünk
* két jó minőségű, befejező pozícióban kiválóan helyt álló játékosunk is volt
* Emilio személyében stabil és megbízható lead-del rendelkeztünk
* Viktor nemcsak zseniális szkip, de emellett tud az első három pozíció bármelyikében jó minőségben játszani
* a csapat megszokta ezt a rendszert a felkészülési tornák során
* volt egy szerencsésnek mondható sorsolásunk

A rendszer elvei az alábbiak voltak:

* Emilio 2 meccs után pihen egyet
* Dániel 3 mérkőzés után pihenni tudjon
* az alapszakasz után a rájátszásra a lehető legfrissebben érkezzünk, ezért külön jelentőséget szenteltünk a bemelegítés utáni LSD dobásokra (ennek érdekében egyeztettem Kiss Bálinttal, s mi is a felnőtt eb-n nagyon bevált, általa összeállított mérkőzések előtti procedúrát alkalmaztuk, sikerrel)
* a negyedik és a harmadik is kapjon valamennyi pihenőt menet közben, ha erre lehetőség nyílik (pozíció könnyítés is kicsi pihenőnek számít)

**A VB-n a csoportunkban a 2. helyen végeztünk,** azonos pontszámmal az első helyezettel, de egymás elleni eredménnyel alulmaradva a japán fiatalok mögött!

7 csoportmérkőzést játszottunk. Ezeken 6! győzelem (KAZ, POL, NED, DEN, TUR, NZL) mellett 1 vereség (JPN) volt a mérlegünk.

Jó LSD átlagunknak köszönhetően, ha esetleg harmadikok lettünk volna, akkor sem kellett volna plusz kvalifikációs mérkőzést játszanunk.

Előzetesen elég nehéznek gondoltuk a csoportunkat. Tekintve, hogy a tavalyi „A” osztályos törökök mellett a hagyományosan jó erejű japán csapat, a mindig kiemelkedő dán csapat, valamint a velünk nagyon hasonló játékerőt képviselő új-zélandi, lengyel és holland csapat is ellenfelünk volt.

A japánok kivételével mindet megvertük, amivel talán a legjobban ellenfeleinket leptük meg.

* Kazahsztán ellen a ráhangolódás volt a cél. Kihasználtuk Botond képességeit negyedikként, illetve Viktor szkippelését (Dani rápihent és hangolódott a következő 3 mérkőzésére). Tatár Lőrinc nevű titkos fegyverünket a harmadik pozícióban gondosan elrejtettük az ellenfeleink elől. Az első meccs mindig nehéz, de érvényesítettük a nagyobb játékerőt.
* Lengyelország ellen nehéz pillanatokat is átéltünk, elég hullámzó volt a teljesítményünk, de végül mindig volt, aki odatette magát, s kisegítette a csapatot. Időnként az ellenfél. Itt még kevésbé éltünk a felkínált lehetőségekkel, hamarabb el lehetett volna dönteni a mérkőzést. Viszont bíztató százalékok születtek 1-1 óra erejéig, azaz az 1.-2. félidő hullámzásában (lásd melléklet). Tisztán látszott, ha kisimítjuk a csapat hullámzását, akkor nehéz ellenfelei leszünk bárkinek.
* Hollandia személyében régi ismerősökkel találkoztunk. Öröm volt látni a tendenciát, amely szerint tanulva az előző mérkőzés hibáiból, éltünk a lehetőségekkel, s nem adtunk esélyt a tehetséges és jó erőkből álló ellenfelünknek. Lőrinc ezen a mérkőzésen ritkán látható, egészen elképesztő teljesítménnyel rukkolt elő (98%)!
* Dánia volt az első olyan próbatétel, akiktől tartottunk. Nekik szerencsétlen sorsolás jutott, s elsőre megtévesztő 3 vereséggel álltak a mérkőzésünkig, így számukra ez mérkőzés élet-halál harc volt.

Kihasználtuk, hogy a reggeli mérkőzések után egy hosszabb pihenőt kaptunk (másfél nap), ami jót tett mindenkinek. Ennek megfelelően készültünk rájuk és sikerült hamar elkedvetlenítenünk őket. Megtartottuk jó szokásunkat, miszerint ha élünk a lehetőségeinkkel. akkor az ellenfélnek nehéz lesz, nekünk könnyebb. Kifejezetten jó százalékokat mutatva. időnként sziporkázóan játszottak a fiúk. Olyannyira, hogy bár az ellenfélnek ez a mérkőzés létfontosságú volt, mégis idő előtti feladásra kényszerítettük.

* Japán ellen jött egy kisebb hullámvölgy. Nehezen indult a mérkőzés, látszott, hogy ellenfelünk nagyon rákészült ellenünk. Az első olyan ellenfél volt, aki tartósan pontosan játszott, ezáltal mi voltunk nyomás alatt. Ezt nehezen bírtuk. Jelentős feszültségek jöttek létre a pályán a játékosok között, elsősorban a szkip irányából, miközben Viktornak a dobás sem ment igazán (itt Dani a 3 mérkőzése utáni pihenőjét töltötte, így Viktor vette át a csapat irányítását). A szünet után némi szerencsével felzárkóztunk, felcsillant a remény, azonban nem sikerült kihasználnunk a lélektani előnyt, kaptunk egy hármast, ami a mérkőzés feladásához vezetett. Matematikailag lehetett volna még esély folytatni, azonban olyan hangulatba kerültünk, miközben az ellenfél valóban parádésan játszott, hogy indokoltnak tűnt a mérkőzés feladása. A csapatot rossz szó nem nagyon érheti, van ilyen, talán 2 év múlva nem adjuk fel, higgadtabbak tudunk maradni. Kicsit veszthettünk volna szebben is, de ez benne van a pakliban. Emilio lead-ként hiába parádézott, ez kevésnek bizonyult.

A mérkőzés után a mérkőzés közbeni kommunikációs zsákutca miatt nehezen csitultak a kedélyek, jelentős feladat volt a társaság lehűtése. Nagyon dicséretes azonban, hogy a közös cél érdekében mindenki partnernek bizonyult és sikerült felállnunk a pofonból, a tulajdonképpen magunk által gerjesztett belső konfliktusból.

* Törökország ellen az eredeti elképzeléshez képest változtatni kellett a csapaton az előző mérkőzés miatt. Emilio nem tudta kitölteni a pihenőjét, illetve Viktor tervezett szkippelése helyett Dani került a csapatba szkipként, Viktor pedig pihent egyet.

Sikerült igazi edző és szurkoló öregítő mérkőzést játszanunk. A mérkőzés első felében megvoltak a jó lehetőségeink a megnyugtató előny megszerzésére, azonban ezeket kihagytuk. Az ellenfél a rutinja mellett mérhetetlen elszántsággal játszott. Mi szenvedtünk, kezdtünk elbizonytalanodni, miközben az ellenfél 2 pontos előnyre tett szert 2 enddel a vége előtt. Hatalmas erőről tettek tanúbizonyságot a fiúk, amikor kiegyenlítettek, majd bravúrral a végén megfordították a mérkőzést. Kellett hozzá az ellenfél is, de mi megalapoztuk a saját szerencsénket. Végtelenül kiélezett mérkőzésen, kifejezetten Lőrinc és a csapat végjátékbeli hidegvérének köszönhetően kerültünk abba a helyzetbe, hogy belekényszerítsük ellenfelünket egy nehéz utolsó dobásba, amelyet aztán el is rontottak.

Ezeket a típusú mérkőzéseket az elmúlt években nagyrészt elveszítettük. Most látszott beérni a sok munka és versenyeztetés, a tapasztalat megszerzése.

A százalékokat nézve kifejezetten visszafogottan játszottunk, mégis nyerni tudtunk. A mérkőzés utolsó 2 endjében a csapat mindent beletett, amit az elmúlt években megtanult. Játékosként és csapatként egyaránt! Nagy gratuláció jár nekik ezért az élményért!

Újabb, immáron pozitív fordulópont volt ez a tornán.

* Új-Zéland ellen a legfontosabb szempont a frissesség megőrzése volt. Meglepetés csapatként, az előzetes várakozásokkal ellentétben idősebb és tapasztaltabb fiúk jöttek versenyezni, erős csapatot alkottak. Egészen mintaszerű mérkőzésen, csodálatosan hoztuk a felépített taktikát, azaz a megszerzett előny birtokában miénk a nyugodt játék lehetősége. Ezt az előnyt némi izgalmak közepette, de csak elvittük a végéig. A mérkőzés második felében kicsit elvitt minket a hév, be lehetett volna hamarabb fejezni. Nyílt és egyszerű állásoknál rontottunk a végén, felhoztuk az ellenfelet, majd az utolsó end-ben sajnos úgy tűnt beszorulunk. Azonban ismét helyén volt a fiúk szíve és Botond előkészítésével Lőrincnek lehetősége volt egy nem könnyű, már-már parádés befejezésre. Hidegvérrel, kiváló szkippelés és söprés mellett ügyesen megoldották a srácok, megnyertük a mérkőzést.

Egyértelműen látszott, hogy visszavonhatatlanul beért a sok versenyeztetés és tapasztalatszerzés. Önbizalomtól duzzadva egy erős és nálunk jóval idősebb ellenféllel szemben simán domináltunk, majd amikor baj volt, akkor higgadtan megoldottuk a már nehéz helyzetet.

Ezzel másodikak lettünk a csoportban, s történelmünk során először bejutottunk a legjobb nyolc közé!

* Jó passzban volt az egész csapat, ugyan százalékosan kezdtünk kicsit lemorzsolódni, azonban erősen hittünk magunkban, s a kínálkozó lehetőség újabb reményeket szült.

Kína következett a nyolc között, a mi szempontunkból a lehető legnehezebb ellenfél. Ismertük őket, tudtuk milyen kíméletlenül játszanak. Talán lehetett volna taktikázni az előző mérkőzéssel, hogy elkerüljük őket, azonban ez fel sem merült a részünkről.

Tudtuk, hogy mindenkinek a legjobbját kell nyújtania a sikerhez. Nem voltak túl jók az előjelek, közvetlenül a mérkőzés előtt az öltözőben Kalocsay Dani szédülésre panaszkodott, a főbíróval egyeztettem, hogy felkészültünk a cserére menet közben, ha a szükség úgy kívánja. Botond volt a csere, a reggeli időpont nem kedvezett neki, továbbá pihenőt kapott, hogy továbbjutás esetén friss emberként adjon lendületet. Viktor állt be helyette, aki lényegesen pihentebb volt, s a teljesítménye sem maradt el Botiétól, főleg a draw játékban, amit erőltetni készültünk.

A mérkőzés sajnos az első endben elúszott. Nem is annyira a kapott 4 pont miatt (2 tisztán eldobott kő eredményeképpen), hanem mert a hit rendült meg a játékosokban. Tisztességgel küzdöttünk, nem adtuk könnyen, de a mérkőzés eleje döntőnek bizonyult. Emilio-nak a pihenője utáni parádés játéka ezúttal kevésnek bizonyult. Elég nehéz utolsó dobásokkal kellett Lőrincnek folyamatosan szembesülnie, ami ezúttal túl sok volt neki. Sajnos pihentetni kellett volna őt valamikor, azonban erre nem nagyon nyílt lehetőségünk. Valóban kitűnt, hogy egy ilyen szintű ellenféllel szemben mindenkitől maximum szükséges, ezt azonban egyedül Emilio tudta hozni. Bennünk volt a szükséges teljesítmény, a csapatban benne volt a sok pozitív élmény az alapszakaszból, azonban lelkileg döntő volt az elszúrt első end.

Maradt az a dicsőség, hogy mi lettünk az egyedüli csapat, aki egy endben 3 pontot tudott írni a későbbi győztes kínai csapatra egy egészen emlékezetes endben. Kicsit elkapta őket is a játék heve, indokolatlanul belementek egy játékosabb endbe, s mi a vb-n már szokásosnak mondható higgadtsággal és nagyon ügyes játékkal azonnal rájuk is írtunk hármat. Ez nem sikerült senkinek ezen a tornán. Sajnos jött a szünet és rendezték soraikat.

Emelt fővel, de szomorúan búcsúztunk a vb küzdelmeitől.

**Értékelés:**

Az eredeti célkitűzést sikerült elérnünk, talán eggyel több mérkőzést nyerhettünk volna, de ezt csak a maximalizmus mondatja velem.

Öröm volt látni a csapat időnként fantasztikus játékát! A legtöbb helyzetből kivágtuk magunkat, voltak izgalmas pillanatok, de nagyon jó érzés volt az esetek többségében nyugodtan ülni és várni az előre látható végjátékot, amelyet csodák csodája, meg is valósítottunk. Kívánom ezt mindenkinek!

Elégedettek lehetünk, mert a játékosok, a csapat elért arra a szintre, hogy nemcsak képes megverni bárkit, de azt meg is tudja valósítani. A velünk eddig hasonló kalibert képviselő országokat pedig ez alkalommal kis túlzással, de határozottan letoltuk a pályáról.

Véleményem szerint az alapozás befejeződött. Az elmúlt években megteremtettük közösen – játékosok, edzők, szövetségi képviselők, szülők - azt a technikai, taktikai alapot, amelyre lehet építkezni az igazán nagy feladatok megvalósításához.

Számomra nagy értéket képvisel, hogy a játékosok a cél érdekében a lehető legtöbbet mozgósították magukból, minden eddigi nézeteltérést, véleménykülönbséget félre tudtak tenni, ami külön dicséretet érdemel.

Természetesen egy ilyen hosszú torna alatt voltak nehézségeink, de ezeken összefogással az eredmény érdekében felül tudtunk kerekedni.

Nehéz helyzet volt az a kommunikációs zsákutca, amely a japán csapat elleni mérkőzésen kialakult, Viktor nehezen és rosszul kezelte a feszültséget. Ezen aztán a csapat külön energiákat ráfordítva túl tudott lépni, de nem jött jól, kicsit megbillentette az addigi egyensúlyt és előzetes szakmai tervet. Elfogadni nehéz, de megértem, mert jolly joker-ként a lehető legnehezebb és leghálátlanabb szerep volt az övé.

Lőrincen hatalmas volt a nyomás, a terhet a verseny egész ideje alatt egészen rendkívüli módon jól viselte, fantasztikusan teljesített a pályán. Az jól látszott menet közben is, hogy szüksége lett volna pihenésre. Elsősorban a mentális fáradtságnak tudható be egy szintén nem idevaló esemény a visszautazás napján, amely során bántalmazta egyik csapattársát. Alapvetően ez nem megengedhető történés egy nemzeti csapatban. Az idevonatkozó szabályok szerint szankcionálni, de legalábbis vizsgálni kellene a dolgot, azonban véleményem szerint semmiképpen nem lenne szerencsés Lőrincet egy ilyen nehéz és valóban nagy terhet jelentő feladat kimagasló teljesítése után bármilyen hátrányba hozni egy meggondolatlan cselekedet miatt. Ennek érdemi részét az illetékesekre bíznám, de azt javasolom, hogy értékelve Lőrincnek az egész 4 éves ciklus alatt mutatott fejlődését és motiváltságát, az ezen a versenyen is mutatott példás hozzáállását, semmiképpen ne szülessen olyan esetleges határozat, amely a versenyzését, motiváltságát hátrányosan érintené a jövőre nézve.

Ketten is lebetegedtek a verseny végére (Lőrinc és Dani), ami jól mutatja, mennyi energiát emésztett fel ez a verseny mindenkiben. Ugyanez megfordítva, jól látható, hogy a lehető legtöbbet kiadták magukból a srácok! Nagy elismerés jár nekik érte.

Ne felejtsük el, **még csak 16,5 évesek vagyunk!!**

A fent említett 2 fiú a legfiatalabb, 15 évesek!

**Egyéni értékelés:**

Ezen a versenyen rengeteg dologban dicséret illeti a csapatot, a játékosokat.

Kalocsay Dani zseniálisan megoldotta szkippelési feladatait, miközben jól is tudott dobni. Taktikai szempontból fontos, hogy másodikként a köveit ne csak rombolásra, hanem építkezésre is használni tudjuk. Ezzel tudjuk az ellenfelet nyomás alatt tartani. Ezt neki is fel kell ismernie, hogy az adott szituációban mikor kell tisztán rombolni, illetve rombolni és építkezni. Szkipként kimagaslót nyújtott. Nagyon jól használta a rutinját, végig ügyesen támaszkodott a társaira (Lőrincre, mint vice-ra és Viktorra). Kifejezetten sokat fejlődött a sorozatterhelés elviselésében. Egy ilyen hosszú tornán szüksége van pihenőre a minőségi játékához (nagyjából 3 mérkőzés megy magas szinten). Ezt lehet még fejleszteni. A csapat összefogásához a pályán kívül is komoly feladatok hárulnak egy szkipre. Ez már nagyon jól megy a pályán belül! Egy összeválogatott nemzeti csapatnál a pályán kívül is figyelni kell erre, ami még nehezebb feladat.

Nagy erénye, hogy a teljes felkészülési szakaszban is és a vb-n is rendkívül motivált volt és törekedett a feladatainak minél ügyesebb megvalósítására!

Igazán gratulálni lehet neki ehhez a kivételes teljesítményhez!

Emilio szenzációs teljesítményt nyújtott! Erős alapot adott a csapatnak a játékban. Kimagasló lead volt. Neki 2 mérkőzésre elegendő muníciója van, utána kell egyet szusszanni. Viszont azt a kettőt-kettőt nagyon magas szinten tudta hozni. Mentálisan nagyon sokat fejlődött. Képes menet közben túllépni az esetleges rossz dobásain, ami kivételes erény. Az átlagosnál érettebb és összetettebb személyiség, ami időnként nehézséget okozott, de ez később még az előnyére válhat. Elképesztően motivált és törekszik a maximumra mindenben, időnként talán túlságosan is. Karakteres és nagyon megbízható játékos már most. Véleményem szerint fontos lesz a megfelelő fokozatosságot előtérbe helyezni nála, nem lehet egyszerre mindenben tökéletes, s ezt nem is kell elvárnia magától sem. Társaival szemben rendkívül jó személyiség a pályán, igyekszik a pozitív elemeket megragadni játék közben, s ezeket erősíteni. Maximálisan igazolta az évek óta tartó edzői bizalmat.

Viktor továbbra is a csapat igazi jolly jokere. Sőt ő az, aki képes nehezebb helyzetekben is rafinált megoldásokat találni, mint szkip. Ezt abszolút igazolta a felkészülés során is, s a vb-n is jól tudtak a többiek a véleményére támaszkodni a legtöbb esetben.

Nagyon jól indult ez a vb neki, azonban a japánok ellen kicsit elvesztette a fonalat. Sajnos ez visszaütött a későbbi dobásteljesítményére is. Nála egyértelműen nagyobb hangsúlyt kellett volna helyezni a kritikus, vagy feszült helyzetek kezelésére. Ez némileg edzői hiba is, jobban el kellett volna mélyedni a feladatának a megbeszélésében, az erre való felkészítésében.

Egyenlőre ő az egyetlen, aki Kalocsay Danit minőségileg helyettesíteni tudja, akit viszont még szükséges pihentetni egy ilyen tornán.

Ugyanez érvényes Emilio helyettesítésére is, őt is Viktornak kellett kiváltania. Továbbá Botondot, vagy Lőrincet pihentetni szintén vele lehet. Kimagasló játékos, kiemelkedő adottságokkal.

Az elmúlt években rá hárult a beugró és a helyettesítő szerepkör, ami az egyik leghálátlanabb és legnehezebb feladat. Ezt az esetek többségében kiemelkedően megoldotta, a megelőző években ő volt a legjobban teljesítő játékos a százalékokat nézve. 2 évvel ezelőtt Dani sérülésekor ő állta a sarat, s felelt meg a kihívásnak zseniálisan, akkor 13 évesen!

Rengeteget fejlődött mentálisan. Ő a kifejezetten érzelemgazdag játékosok közé tartozik. Nála kiemelt feladat az érzelmek és a kommunikáció pozitív tartományban való megtartásának az elsajátítása és tartós megőrzése minden helyzetben. Megéri, mert adottságaiban és tudásában a legjobbak közé tartozik.

Botond a csapat kiemelkedő tagja. Nagyon nehéz szezont fut, több szempontból is. Személyiségéből adódóan magabiztos és fontos támasza a fiatalabb csapattársaknak, azaz az egész csapatnak.

Teljesítményben hozta az átlagos formát. A körülményekhez képest maximálisan felülteljesített, míg képességeihez képest kicsit alulteljesített. Kritikus helyzetekben nagy segítségünkre volt.

A pályán kívül is fontos eleme volt a csapat életének. Nagyon sokat segített, készségesen állt a csapat rendelkezésére bármikor. Külön dicséret illeti meg azért, hogy ebben a helyzetben a csapat rendelkezésére állt és miden eszközzel, tudásával a csapat eredményességét jelentősen növelni tudta.

Nem lehetünk neki ezért eléggé hálásak, ha ebbe kicsit mélyebben belegondolunk!

Lőrinc minden évben eggyel idősebb, mégis a csapatnak a legfiatalabb tagja maradt. Ehhez képest az évek alatt egészen figyelemre méltó fejlődésen ment keresztül. Odáig jutottunk, hogy a vb-n egészen bravúros befejező volt! Mondhatni az a klasszikus befejező játékos, aki képes egészen kimagasló teljesítményre, de amikor kevésbé megy, akkor a fontos pillanatokban mégis mindent megold. Nagyon sokat köszönhetünk neki. Volt némi technikai küzdelem időnként magával, a dobásaival, azonban ezt szenzációsan tudta uralni és kezelni. Nagy gratuláció illeti őt! A teljes 4 évben nagyon motivált és folyamatosan fejlődő játékos volt, aki egyszer csak előlépett a negyedikünk helyettesévé, majd ő maga lett a negyedikünk. Mégpedig nem is akármilyen. Nagyszerű ívű pályát futott be ebben az időszakban, a curlingben hatalmas jövő előtt áll, ha megtartja ezt a motiváltságot, sport iránti tiszteletet és alázatot, amit ebben a 4 éves időszakban végig láttunk rajta. A hibákból meg le kell vonni a tanulságot. Mindenki követ el hibákat, különbözőek is vagyunk. Ezeken túl kell lépni, s ugyanezt kell a másik hibáival, másságával szemben is tennie. A pályán az edző szemében már egy nagyon megbízható, bravúrokra képes, megbízható játékos. Ezt kell megőrizni a pályán kívülre is.

Az egyik legnagyobb elismerés mindenképpen őt illeti a vb-n mutatott teljesítményéért és odaadásáért!

Ez a kiemelt státusz az én felfogásom szerint a negyedik kiváltsága, még akkor is, ha valaki csak akkor tud jó negyedik lenni, ha egy jó csapat áll mögötte. Ez most így történt ezen a vb-n!

Tóth Dani a csapat fontos eleme volt. Előszőr volt ilyen eseményen, fontos támasza volt Botondnak és nekem, továbbá a csapatnak. Koránál és érettségénél fogva sokat tudott segíteni a verseny teljes időtartama alatt. Kevésbé szakmai szempontból, elsősorban a csapat emberi oldalához tett hozzá rengeteget, amire szükség is volt. Az állásokat a hideg okozta megpróbáltatások ellenére nagyszerűen vezette, ami nagy segítség volt a csapatnak az állások korrekt visszanézéséhez.

Nagyon köszönöm a munkáját és elkötelezettségét!

Kiemelkedő szerepe volt még a sikerünkben Kiss Bálintnak, akinek az útmutatásai alapján zajlott a mérkőzések előtti procedúra. Ebben az eddigi évekhez képesz nagyot léptünk előre. Ez nemcsak a mérkőzés elején éreztette jótékony hatását, de az egész mérkőzésre nagy hatással volt.

Köszönet és elismerés érte Bálintnak!

A csapat külső segítője volt Nagy Zsolt, Viktor édesapja, aki fáradhatatlanul készítette a felvételeket az állásokról a mérkőzéseinken. Ez az edzőnek nagy segítségére volt, amikor vissza tudtam nézni, mi is történt a pályán egy-egy helyzetben, milyen seprűhöz, milyen dobás tartozott, mikor söpörtettünk stb.

Hatalmas köszönet jár neki áldozatos és kitartó munkájáért!

**III. ÖSSZEFOGLALÁS**

Az elmúlt évek tudatos építkezésének következményeként az idei vb-n az eddigi legjobb eredményt értük el.

Célunkat elértük, nemcsak eredményességben, hanem abban is, hogy a játékosaink elértek arra a szintre, amikor biztos és megfelelő technikai és taktikai alapokkal rendelkeznek ahhoz, hogy csapatot alkotva eredményesen felvegyék a versenyt gyakorlatilag bármilyen ellenféllel szemben.

Ezek a fiúk koruknál fogva is nagy értékei a sportágnak, akiket nemcsak megbecsülni, hanem tudatosan továbbra is támogatni és fejleszteni érdemes és szükséges.

Rájuk nyugodtan lehet és kell is építeni a jövőt!

Nagyon erős a férfi mezőny, de láthatóan a korosztályunkban nagyon jól állunk!

Az elmúlt években rengeteg energiát, pénzt, munkát és gondolatot fordítottunk a játékosok építésére és fejlesztésére. Véleményem szerint a legmesszebbre egészen biztos, hogy akkor tudnak, vagy tudunk közösen eljutni, ha továbbra is az összefogás vezérelve érvényesül a legerősebben.

Egy sikeres csapat legalább 5 játékosból áll, de szinte biztos, hogy az évek során ez nem a végső öt játékosból kerül ki, hanem egy jóval bővebb keretből.

Mind ellenfélként, mind csapattársként tisztelni és támogatni is tudniuk kell egymást. Függetlenül attól, hogy éppen milyen versenyhelyzetben vannak egymással. Ez ennek a generáció sikerességének az egyik legfontosabb kulcsa az én személyes véleményem szerint.

Most a megérdemelt örömön van a sor, de ezután mindenképpen érdemes előre nézni!

Egyértelműen kiderült, hogy a kicsit is bizonytalankodó ellenfeleket egy határozott taktikai elképzeléssel, csapatmunkával és egy jó befejező játékossal meg tudjuk verni (mindegyikkel rendelkeztünk).

Érdemes átgondolni, hogy most az a lépcsőfok jön, amit viszont elég nehéz megugrani, azaz mihez kezdünk a magasan jegyzett élcsapatok ellen.

Fontosnak tartom, hogy bármerre is vezet az utunk, minden lehetséges, de átgondolt eszközzel támogassuk ezeket a srácokat, mert láthatóan nagyon versenyképesek.

Ebbe beleértem a jelenlegi teljes kerettagságot, Kristóffal együtt, természetesen. Ennek a csapatnak a szerkezete az én döntésem alapján sajnos nem igényelte Kristófot, azonban nem szabad róla sem megfeledkezni, a többiekkel teljesen egyenértékű játékos, jelenleg még kicsit kevesebb rutinnal.

A versenytársainkhoz viszonyítva olyan életkorbeli előnyünk van, amire jól tudunk alapozni. Láthatóan a tudatos építkezés kifizetődő, előnyre tesz szert, aki ezt teszi. (pl. spanyol, orosz, kínai, német csapatok, s ide tartozunk szerencsére mi is).

Nekünk mentálisan és fizikálisan is erősödnünk kell.

Ez az életkor előre haladtával mindenképpen szükségessé fog válni.

Jól látszik, hogy a tartós koncentrálással és magas szintű teljesítménnyel egy torna előre haladtával gondjaink vannak. A jövőben erre még nagyobb hangsúlyt kell fektetni, összhangban az életkorukkal.

Mindenképpen folytatni kellene a megkezdett munkát a sportpszichológussal.

Edzésmennyiségben jól állunk, rá kell menni a versenyekre.

Minél több tapasztalatot kellene szerezzünk, bizonyos helyzeteket rutinná kell egyszerűsíteni, ekkor jobban fogunk tudni gazdálkodni a játékosok energiáival.

A taktikai repertoárunkat szintén szélesíteni kell annak érdekében, hogy az élmezőnnyel fel tudjuk venni a versenyt.

Minden esélyünk megvan, mert nagyon jó az alapanyag. Csak dolgozni kell rajta tudatosan.

A fiúkkal együtt kell a stábnak is fejlődnie.

Tapasztalataim alapján az eredményesség egyik fontos pillére az elemzés.

Ehhez szükséges statisztikai kimutatást készíteni a mérkőzésekről, az állásokat vezetni egy szoftveren, hogy visszanézhető legyen. Továbbá érdemes felvételeket is készíteni, ami ragyogóan megmutatja egy-egy érdekes, vagy utólag kérdéses helyzetben adott reakcióit, cselekvéseit a játékosoknak.

Még profibban és átgondoltabban kell a körülményeket megteremteni a versenyek közben (étkezés, pihenés, frissítés, közben ellenfelek tanulmányozása, extra edzési lehetőségek stb.). Ez biztosan túlmutat egy-egy edző teljesítő képességén, azaz szerintem érdemes stábokban gondolkodni a jövőben.

Szeretném kiemelni Eszter tavalyi és Bálint tavalyi és idei fantasztikus munkáját!

Rengeteget tettek annak érdekében, hogy ennyit fejlődhessenek a fiúk. Óriási köszönet érte!

Nagy Zsolt közreműködésével tavaly elindultunk a szponzorszerzés rögös útján. Hálás köszönet neki ezért a támogatásért! Reméljük továbbra is lehetőségünk lesz a támogatását élvezni!

Végezetül ennek a szezonnak és az elmúlt időszaknak egy nagyon fontos összetevőjét ki szeretném emelni. Ez a csapat finanszírozási háttere.

Köszönettel tartozik a csapat az MCSZ menedzsmentjének azért a támogatásért, amely lehetővé tette, hogy elvégezhessük azt, amit elterveztünk!

Külön köszönet illeti a szülőket, akik anyagi és minden egyéb tekintetben végig a csapat mellett álltak és rengeteg segítséget nyújtottak nemcsak a játékosoknak, hanem az edzőnek is!

A fiúk nevében és a saját nevemben is hatalmas és hálás köszönet érte!

Budapest, 2018. február 11.

Készítette: Sárdi Péter, szövetségi edző

Mellékletek:

* WJBCC 2018 mérkőzései, kimutatások
* WJBCC 2018 statisztikai kimutatás
* költségvetési kimutatás
* WJBCC 2018 kiegészítés elnökségi kérésre